Ugeavisen.dk - Forside - Lokal - Bjerringbro Avis - Ida og Rumpenisserne genopstår
Du er her: Forside - Bjerringbro Avis - Ida og Rumpenisserne genopstår
Der var både børn og voksne på den store scene, da Ida og Rumpenisserne blev opført for 24 år siden. Arkivfoto
Ida og Rumpenisserne genopstår
26. september 2017 kl. 13:02
Langå-forestilling fra 1993 sættes op igen. Denne gang af amatørteater i Aalborg.
Langå: I vinteren 1993 trak familieforestillingen "Ida og Rumpenisserne" fulde huse i en fabrikshal på Egevænget, og nu genopfører Morskabs-Theatret i Aalborg stykket om lille Ida, som både kan se og høre nisser - og få mirakler til at ske.
Det glæder Kirsten Relsted Iversen, Langå, som i sin tid fik idéen til - og skrev - forestillingen.
- Jeg er blevet spurgt før, men jeg har hver gang sagt nej tak, fortæller hun.
Men den her gang var det anderledes.
Den nye opsætning er bearbejdet af skuespiller og instruktør Martin Schwab, som for 24 år siden oplevede forestillingen i Langå, hvor han dengang boede. Han kontaktede for et stykke tid siden Kirsten Iversen for at høre, om han måtte sætte stykket op i Aalborg.
- Han fortalte, at han så det med sin familie som teenager, og at han besluttede, at han som voksen ville lave forestillingen som instruktør. Det, synes jeg, var noget specielt, siger Kirsten Iversen, som ser frem til at opleve den nye opsætning, der får premiere i Det lille Teater i Aalborg Kongres- og Kulturcenter den 18. november.
- Jeg tror da, at mange ting bliver helt anderledes. Men "Ida og Rumpenisserne" er ikke "låst", og det skal ikke absolut være på min måde, understreger hun.
Mange støttekroner
Kirsten Iversen, som dengang arbejdede som leder af en SFO i Randers, var ikke ubekendt med at sætte en stor forestilling op: Hun havde læst dramaturgi i et par år og var medstifter af Teaterforeningen "Bombus Advolans", som i sommeren 1991 opførte "Skøgen Anna" på Bidstrup Gods med et kæmpe hold amatørskuespillere og andre frivillige kræfter.
Den forestilling havde også Kirsten Iversen som forfatter, og hun fortæller, at ideen til "Ida og Rumpenisserne" netop opstod en stjerneklar aften på Bidstrup:
- Jeg fik en vision om et julestykke med masser af nisser og masser af børn, siger hun og tilføjer, at historien udviklede sig, da hun så den tomme fabrikshal i Langå.
Det blev til en historie, der foregår i 1850'ernes Danmark, hvor en enke med tre børn slås mod fattigdom og en ond forvalter. Blandt andet takket være en flok gæve rumpenisser ender alt godt i stykket, der havde 140 børn og voksne på og bag scenen.
Stort set alle var ulønnede, men det lykkedes Kirsten Iversen at skaffe mange penge til opførelsen: Støtte fra Kulturfonden og Statens Kunstfond, fra kommune og amt samt små og store sponsorer gjorde, at der kunne hyres en række professionelle folk til projektet - blandt andre Hanne "Mia Maja" Stensgaard, som instruerede og Tove Degn, som tog sig af koreografien. Musikken er skrevet af Lars Lilholt, som dengang boede i Langå og som også skrev musik til "Skøgen Anna".
Ida i Aalborg
- Det var kun de professionelle, der fik hyre, men det gjorde til gengæld, at vi kunne stille krav til dem, siger Kirsten Iversen, som sammen med et stærkt hold af engagerede folk kunne glæde sig over, at forestillingen blev en succes med omkring 6.000 publikummer i løbet af de 12 opførelser.
"Folkekunst i ordets bedste betydning", "et smukt og charmerende juleeventyr for store og små" og "en flot og bevægende oplevelse" skrev Randers Amtsavis - ja, forestillingen blev endda omtalt i københavnske aviser.
Nu skal det så vise sig, om "Ida og Rumpenisserne" kan høste lige så mange roser i Aalborg.
Morskabs-Theatret markerer med forestillingen amatørteatrets 20-års jubilæum, og "Ida og Rumpenisserne" bliver teatrets 30. forestilling.
I Langå er "Bombus Advolans" lukket ned. Teaterforeningen blev stiftet i 1990 med det formål at danne basis for arbejde med eksperimenterende teater, der inddrog både lokale amatører og professionelle folk. Foruden de to omtalte forestillinger opførte foreningen "Dette er ikke en revy" i 2002 og "Ensomme Hjerte" i 2007.
Kirsten Iversen ville gerne have lavet meget mere teater i byen, men har ikke magtet det på grund af sygdom.
- Jeg har en masse idéer til flere forestillinger. Men jeg tror faktisk ikke, det ville være muligt at lave sådan noget som "Ida og Rumpenisserne" igen - det er umuligt at skaffe penge til det i dag.
Der er premiere i Aalborg d. 18. november, og stykket opføres frem til 17. december.